**KABARIN-DRAMATOA MINISITRY NY TONTOLO IAINANA SY NY FANDROSOANA LOVAINJAFY**

**ANDRO MANERANTANY HO AN’NY TONTOLO IAINANA**

**5 JONA 2020 (misy punctuation mba hialana amin’ny miteny haingana)**

**Tompokolahy, Tompokovavy**

Andro fankalazana atokana ho an’ny tontolo iainana anio.

Andro ihany koa tokony hanombanantsika Malagasy hoe **inona no nataontsika tsirairay avy, ary inona no ho ataontsika,** rehefa miresaka tany, rano, rivotra, zavamananaina, zavamaniry, asa sy fihariana, fiarovana sy fikarakarana mba haharitra–

Singaniko amin’izany ny asantsika, ny fivelomantsika, ny fiaraha-monintsika, ary indrindra inona no avelantsika ho an’ireo zanantsika ireo.

Andro tokoa izao hanaovana tombana.

Ilaintsika ny mahafantatra fa eran-tany dia 7 tapitrisa isan-taona ny olona matin’ny fahalotoan’ny rivotra iainana. Tokony handinika koa isika fa nandritra ny fiparitahan’ny valan’aretina koronavirisy dia nihiboka an-tranony avokoa ny olona ary nihena 17% ny fahalotoan’ny rivotra iainana eran-tany satria niato avokoa ny fivezivezen’ny fiara, ny indostria mpamokatra mamoaka setroka sy entona maloto. Nanambara koa ny mpikaroka toa an’I Marshall Burke fa ny fihibohana dia nanavotra oona 53000 hatramin’ny 77 000 any ho any tany Chine izay tena voloahany amin’ny loton’ny tontolo iainana

**Manan§ontanona antsika Malagasy ny loza manana endrika samihafa** .

Teo anelanelan’ny volana Janoary hatramin’izao volana Jona izao, dia 52521 ny afo voaisa. Ripaka ny ala, maro ny hazo tapaka ary manodidina ny 100 000 ha isan-taona ny ala simba, maina ny tsiron-tany ary maro ireo tany mihotsaka, may ny tanety, miraraka amin’ny rano fisotro ny loto mitondra poizina sy aretina sarotra sitranina, miha-ritra ny farihy, ny dobo; lavaka marobe no avelan’ireny carrière ireny, simba ny toerana fonenana sy fisakafoanan’ny biby, na kely na lehibe, maro ny fiara efa antitra ka mamoaka entona mandoto ny rivotra, maro ny orinasa zay mbola tsy mitandro ny Fenitra momba ny fanariana loto.

**Inona ny fiantraikany mivantana hita maso ary iainantsika**? sahirana isika vao mahita kijana ho an’ny omby, lavitra vao mahita rano ho an’ny olona sy ireo biby fiompy, mitombo ny velaran-tany tsy mety hambolena na tototry ny hatsanga, maro ny fiotsahan’ny tany, maloto ny rivotra iainana ary mitondra aretin-tratra na mampangirifiry maso.

Miteraka olana eo amin’ny fiarahamonintsika ny fanimbana ny harena voajanahary. Ary ny goavana indrindra dia mikorontana ny vanin’andro iainantsika, miha-mahery vaika amintsika ny taramasoandro, mitombo ny rivodoza sady mihamahery vaika.

Andro tokoa izao hanaovantsika tombana

**Ry mpiara-belona**

Iarahantsika manaiky fa nikatsaka hatrany raolombelona amin’ny fihariana, amin’ny fanatsarana ny fivelomana. Nataontsika izany amin’ny alalan’ny famoronona ireo teknolojia sy teknika maro, amin’ny fitrandrahana maro samihafa, eny tonga hatramin’ny fifindra-monina mihitsy ary raha ny eto Madagasikara.

**Ahiahy ifampizarantsika ireto** :

* Aiza intsony ny ala hiompiantsika tantely, hakantsika ravin-kazo hanaovana fanafody? Aiza no ahitana vilona na rano ho an’ny biby fiompy?
* Aiza no hipetraka ireo biby , vorona, tanalahy, gidro izay manitona olona ary mampidi-bola mivantana amintsika VOI na mivantana amin’ireo rantsamangaika miasa sy mampiasa ireny vola ireny hiarovana ny zava-maniry sy zava-manan’aina?
* Mbola hisy ve akora voajanahary azo ampiasaina? Hisy fanaka na sary sokitra na asan-tanana ho azontsika amidy intsony ve?
* Raha hitety tanàna hanapaka sy hanimba harena voajanahary no anton-dia, hisy intsony ve filaminana amin’ny fiarahamonina misy antsika?
* Rehefa ho avy ny faran’izao coronavirus izao, aiza isika no hitsangantsangana haka rivotra madio, mangantsitsiaka, aiza no hialokaloka?
* Hahazaka hiaina anaty tontolo tsy mirindra sy maintany na dobo rano lava ve ireo zanantsika sy zafikelintsika?

Vanin’andro hamakafakana ireo fototr’olana ary hiketrehana sy hampiharana ireo vahaolana tena mahomby izao.

Misoritra anaty hetsika maneran-tany, anaty karazana paik’ady ireny vahaolana ireny. Ka misy ireo laharam-pahamehana voafaritry ny tanjon’ny fandrosoana lovain-jafy : foana ny fahantrana, ampy ny sakafo, fahadiovana sy rano madio ary fiarovana izany, angovo taka-bidy sy madio.

Misy ifandraisany koa izany rehetra izany amin’ny fanjifana sy famokarana maharitra: ny biby hazaina, ny hena lany, ny plastika vokarina, ny solika vidiana, ny hazo ampiasaina, sns

Loharanon-karena ny ranomasina sy ranomamy, eo ihany koa ny toeram-ponenan’ireny drakaraka sy makamba ireny amin’ny ala honko. Laharam-pamehana koa ireo hetsika ho an’ny toetrandro, mba tsy ho mafy loatra ny fiantraikany amintsika

Ao koa ny fiainana ambon’ny tany mahakasika ny fihatsaran’ny tsiron’ny tany, ny fanamboarana trano manaja ny rohivoahary, fifehezana ny fihotsahan’ny tany (mba tsy ho simba ny sahandriaka, ny tanety) , fiomanana hiatrika tondradrano.

Laharam-pahamehana miandry ahy, miandry anao ary miandry antsika rehetra mbamin’ny tarantsika ireny

**Ry Ray aman-dreny, ianareo zoky mpitarika, isika tanora, isika ankizy**

Ny tanjona dia ny fanafainganana ny fandrosoana ara-toekarena sy sosialy, ny fanatsarana ny fiarahamonina misy antsika, ny fanarenana ireo simba amin’ny harena voajanahary izay mifanindran-dalana amin’ny fiarovana ny zavaboahary sy ny karazan-javamananaina, ary ny fampifandanjana ny fampiasana ny tany sy ny harena voajanahary, mba hitazomana ny fivelomana sy hiantohana ny fahavelomana.

Izao 5 jona 2020, andro manerantany ho an’ny tontolo iainana izao no aoka hanamafisantsika ny antso fanetsehana amin’ny velirano Ifarimbonantsika

Mahamaika antsika ny hamerina indray ity **Madagasikarantsika ity ho rakotra ala**

Fanomanana ny lova ho an’ny zafintsika ny fitandroana ny zava-mananaina izay anisan’ny tafiditra ao anatin’ny vinan’ny Minisitera.

Fanamafisana sady fanabeazam-boho ireo asa mafy efa nataon’ireo mpiaro sy mpiady mafy ho an’ny fiarovana sy fitandroana tontolo iainana ireo fanentanana sy fanabeazana mifantoka amin’io fanomezan-danja ny zava-mananaina izay atao amin’izao fankalazana izao

Arak’izany miandrandra fanovana samihafa avy amintsika izany – amin’ny fihetsika sy toe-tsaina, fomba fiasa, fomba fihariana, amin’ny fampitomboana fahalalana sy fahafehezana ireo siantsa sy hay maro karazana, amin’ny fanamafisana ny fanajana sy fampanajana ireo soa navela ary ireo lalàna sy lamina amin’ny fiaraha-monina.

Izany hoe ny isam-batan’olona no miantoka ny fandrosoana lovainjafy, isika no hikendry izany fampiarahana fitrandrahana ny natiora sy fitandremana izany, mba haharitra ho lovain-jafy tokoa.

Satria tokoa tsy miandriandry ny loza mananotanona antsika sy ny fianakaviantsika araky ny nambarako teo aloha.

Koa mirary fankalazana finaritra ho antsika ary mankahery no miara-dia, miray saina amin’ireo vonona hihetsika, ireo efa any an-tsehatra rehetra, manao ny ainy tsy ho zavatra. Mirary ihany koa mba ho lavitry ny areti-mandoza na ny rofy anie isika, ary mamporisika hitandrina ireo fepetra hentitra hiarovantsika ny tenantsika sy ireo marefo.

Ambara am-pomba ofisialy ny fisokafan’izao andro maneran-tany ho an’ny tontolo iainana izao

**Misaotra tompokolahy, mankasitraka tompokovavy**